9. การควบคุมภายใน

คณะกรรมการบริษัท
กำหนดให้มีการประเมินความเพียงพอของระบบการควบคุมภายในเป็นประจำทุกปี อย่างน้อยปีละ 1
ครั้ง ในการประชุมคณะกรรมการบริษัทครั้งที่ 182 (2/2556) เมื่อวันที่ 27 กุมภาพันธ์
2555คณะกรรมการบริษัทซึ่งรวมกรรมการตรวจสอบทั้ง 3 ท่าน
ได้ทำการประเมินระบบควบคุมภายในของบริษัทประจำปี 2555 และมีความเห็นร่วมกันว่า
บริษัทมีระบบการควบคุมภายในที่เพียงพอ เหมาะสมในด้านต่าง ๆ 5 ส่วนคือ

1. องค์กรและสภาพแวดล้อม
องค์กรและสภาพแวดล้อมของบริษัทมีลักษณะที่ทำให้ฝ่ายบริหารสามารถดำเนินงานได้อย่างมีประสิทธิภาพ
ส่งเสริมให้ทุกคนตระหนักถึงความจำเป็นของระบบการควบคุมภายใน
มีการกำหนดนโยบายและเป้าหมายการดำเนินธุรกิจที่ชัดเจน คำนึงถึงความเป็นธรรมต่อ พนักงาน
ลูกค้า คู่ค้า รวมถึงความรับผิดชอบต่อผู้ถือหุ้น สังคมส่วนรวม และสิ่งแวดล้อม
มีการทบทวนการปฏิบัติตามเป้าหมายที่กำหนดไว้อยู่เป็นประจำ
เพื่อให้สอดคล้องกับสภาพการณ์ในขณะนั้น มีการจัดทำกฎบัตรคณะกรรมการชุดต่างๆ นอกจากนี้
มีการกำหนดนโยบายในการกำกับดูแลกิจการ จริยธรรมธุรกิจ
และจรรยาบรรณไว้เป็นลายลักษณ์อักษร เพื่อเป็นแนวทางในการปฏิบัติของ กรรมการบริษัท ผู้บริหาร
และพนักงาน ซึ่งช่วยให้ระบบการควบคุมภายในดำเนินไปได้อย่างมีประสิทธิผลยิ่งขึ้น
อีกทั้งยังมีระเบียบการตรวจสอบและอนุมัติธุรกรรมทางการเงิน การจัดซื้อไว้เป็นลายลักษณ์อักษร
เพื่อป้องกันการใช้อำนาจหน้าที่ในการนำทรัพย์สินของบริษัทไปใช้โดยมิชอบหรือเกินอำนาจ

2. การบริหารความเสี่ยง
บริษัทมีการบริหารความเสี่ยงอย่างเป็นระบบและมีแนวทางในการดำเนินธุรกิจด้วยความซื่อสัตย์สุจริต
ผู้บริหารให้ความสำคัญกับการประเมินปัจจัยความเสี่ยงทั้งจากภายนอกและภายใน
มีการสื่อสารให้ผู้บริหารและพนักงานทราบถึงสถานการณ์โดยการประชุมในหน่วยงานต่าง ๆ
เพื่อสรุปสถานการณ์
การดำเนินกิจการรวมทั้งปัจจัยความเสี่ยงที่มีผลกระทบต่อการดำเนินงานของบริษัทอย่างสม่ำเสมอ
เพื่อหามาตรการป้องกันและจัดการความเสี่ยงให้อยู่ในระดับที่เหมาะสมและมีประสิทธิภาพ
โดยไม่ส่งผลกระทบต่อการดำเนินงานของบริษัทเป็นสำคัญ

3. การควบคุมการปฏิบัติงานของฝ่ายบริหาร
บริษัทได้กำหนดขอบเขตอำนาจหน้าที่และอำนาจในการอนุมัติวงเงินของฝ่ายบริหารแต่ละระดับเป็นลายลักษณ์อักษร
มีฝ่ายบริหารเป็นผู้ตรวจสอบ ทบทวน และติดตามผลปฏิบัติงานของทุกฝ่าย
ในการทำธุรกรรมกับผู้ถือหุ้นรายใหญ่ กรรมการ ผู้บริหาร หรือผู้ที่เกี่ยวข้องกับบุคคลดังกล่าว
รวมถึงรายการที่เกี่ยวโยงกัน บริษัทได้ปฏิบัติตามขั้นตอนของประกาศคณะกรรมการกำกับตลาดทุน
บริษัทมีการติดตามทบทวนผลการดำเนินงานของบริษัทเป็นประจำทุกเดือน
และติดตามให้การดำเนินงานของบริษัทเป็นไปตามมติคณะกรรมการบริษัท
มติที่ประชุมผู้ถือหุ้นและกฏหมายที่เกี่ยวข้อง นอกจากนี้
เพื่อความชัดเจนในการปฏิบัติหน้าที่ของพนักงานให้ถูกต้องตามกฎหมาย
บริษัทได้กำหนดให้พนักงานต้องปฏิบัติตาม กฎระเบียบ
ข้อบังคับของบริษัทและกฎหมายที่เกี่ยวข้องอย่างเคร่งครัด ในนโยบายการกำกับดูแลกิจการ
จริยธรรมธุรกิจและจรรยาบรรณพนักงาน

4. ระบบสารสนเทศและการสื่อสารข้อมูล บริษัทได้พัฒนาระบบสารสนเทศและเทคโนโลยี่ที่ทันสมัย
เพื่อสนับสนุนการปฏิบัติงานภายในองค์กรอย่างมีประสิทธิภาพ
และมีการพัฒนาระบบสารสนเทศอย่างต่อเนื่อง
โดยมีหน่วยงานรวบรวมและจัดเก็บในระบบคลังข้อมูลของบริษัท
เพื่อเพิ่มประสิทธิภาพในการบริหารจัดการทั่วทั้งองค์กร มีระบบงานต่าง ๆ เช่นบัญชี การเงิน
การจัดทำงบการเงินเพื่อการบริหาร การบริหารงานจัดซื้อ-จัดจ้าง
การเป็นนายหน้าตัวแทนทำโฆษณา การบริหารงานระหว่างทำ และการบริหารทรัพยากรมนุษย์
โดยทุกระบบจะเชื่อมโยงกัน ทำให้สามารถควบคุมและป้องกันปัญหาจากการผิดพลาด
มีการประเมินและติดตามเพื่อให้ระบบมีประสิทธิภาพและสอดคล้องกับนโยบายของบริษัท
และช่วยให้ฝ่ายบริหารได้รับรู้ข้อมูลตรงเวลาและสามารถใช้เพื่อประกอบการตัดสินใจได้ทันเหตุการณ์
บริษัทมีมาตรการป้องกันความปลอดภัยสำหรับฮาร์ตแวร์ ซอฟต์แวร์ และระบบฐานข้อมูล
โดยมีโปรแกรมไฟร์วอลล์ป้องกันการบุกรุก โปรแกรมป้องกันไวรัส
การจัดเก็บสำเนาสำรองข้อมูลในสื่ออิเล็กทรอนิกส์

5. ระบบการติดตามและประเมินผล บริษัท มีระบบการประเมินและติดตามผลการดำเนินงาน
เพื่อให้มั่นใจได้ว่า มาตรการและระบบการควบคุมภายในนั้นมีประสิทธิผลอยู่เสมอ
สามารถตอบสนองต่อการเปลี่ยนแปลงได้อย่างเหมาะสม ทันเวลา
บริษัทได้จัดให้พนักงานระดับหัวหน้างาน ติดตามและประเมินผลการปฏิบัติงานของผู้ใต้บังคับบัญชา
รวมทั้งมีหน่วยงานตรวจสอบภายในซึ่งเป็นหน่วยงานอิสระ ในการปฏิบัติหน้าที่
และรายงานผลการตรวจสอบพร้อมแสดงความเห็นตรงต่อคณะกรรมการตรวจสอบ

ผู้สอบบัญชีของบริษัท คือบริษัท เอเอ็นเอส ออดิท จำกัด ซึ่งเป็นผู้ตรวจสอบงบการเงินประจำปี
2555 ได้ให้ความเห็นว่า งบแสดงฐานะการเงิน ณ วันที่ 31 ธันวาคม 2555
ผลการดำเนินงานและกระแสเงินสดสำหรับปีสิ้นสุดวันเดียวกันของบริษัท ฟาร์อีสท์ ดีดีบี จำกัด
(มหาชน) โดยถูกต้องตามที่ควรในสาระสำคัญตามหลักการบัญชีที่รับรองทั่วไปนั้น ผู้สอบบัญชีของบริษัท
ได้ศึกษาและประเมินประสิทธิภาพการควบคุมภายในด้านบัญชีของบริษัท ตามที่เห็นว่าจำเป็น
เพื่อประโยชน์ในการกำหนดขอบเขตการปฏิบัติงานให้รัดกุมและเหมาะสม ผู้สอบบัญชีของบริษัท
ไม่พบข้อบกพร่องที่เป็นสาระสำคัญที่จะมีผลกระทบอย่างเป็นสาระสำคัญในการแสดงความเห็นต่องบการเงินดังกล่าวข้างต้น

ด้านทรัพยากรมนุษย์

บริษัทตระหนักว่าในธุรกิจโฆษณาบุคลากรเป็นทรัพยากรที่สำคัญและมีค่ายิ่งต่อความสำเร็จในการขับเคลื่อนบริษัทให้บรรลุเป้าหมายในการเป็นบริษัทชั้นนำด้านการบริการและมีความคิดสร้างสรรค์ที่เป็นเลิศ
สร้างความประทับใจและความพึงพอใจสูงสุดแก่ลูกค้า
บริษัทได้กำหนดนโยบายการบริหารทรัพยากรมนุษย์ทุกด้านที่มุ่งเน้นการเสริมสร้าง
พัฒนาศักยภาพพนักงานและทีม เพื่อประสิทธิภาพการทำงานอย่างต่อเนื่องและเป็นมืออาชีพ
เริ่มจากนโยบายพื้นฐานที่บริษัทเปิดโอกาสให้บุคลากรทั้งหมด มีส่วนร่วมในระบบงานต่างๆ
ทั้งระดับบริหารจัดการและระดับปฏิบัติการ ไม่ว่าจะเป็นการหาแนวคิดและเครื่องมือใหม่ๆ
เพื่อปรับปรุงวิธีการทำงานให้ทันสมัยและมีประสิทธิภาพมากขึ้นอยู่เสมอ
มีการวางแผนงานและการนำไปสู่การปฏิบัติจริงที่ได้ผลตรงตามวัตถุประสงค์

การสรรหาบุคลากร บริษัทคัดเลือกบุคลากร ด้วยแนวทางการสรรหาที่หลากหลายอย่างมีประสิทธิภาพ
และเพิ่มโอกาสในการคัดเลือกด้วย
มีการปรับโครงสร้างรายได้ของพนักงานให้เหมาะสมกับตลาดแรงงาน
มีการประเมินผลการปฏิบัติงานที่โปร่งใสและเป็นธรรมในการจ่ายผลตอบแทน
โดยพิจารณาจากผลงาน ความรู้ ความสามารถ ความรับผิดชอบและความมุ่งมั่นในงาน
มีการพิจารณาปรับโครงสร้างตามตำแหน่ง
ตามศักยภาพของพนักงานซึ่งเป็นโอกาสก้าวหน้าในการทำงาน
สร้างภาวะผู้นำเป็นขวัญกำลังใจและเป็นแรงจูงใจในการขับเคลื่อนผลงานพนักงานได้อย่างเป็นรูปธรรม
ปรับเปลี่ยนสภาพแวดล้อมในที่ทำงานให้สอดรับและเหมาะสมกับการทำงานของพนักงาน
เพื่อความสุขและความปลอดภัยในการทำงาน

ด้านความปลอดภัย อาชีวอนามัย และสภาพแวดล้อมในการทำงาน

บริษัทกำหนดนโยบายด้านความปลอดภัย อาชีวอนามัย
และสภาพแวดล้อมในการทำงานให้สอดคล้องกับพระราชบัญญัติความปลอดภัย
ที่มุ่งเน้นการสร้างจิตสำนึกด้านความปลอดภัยในการทำงาน
โดยให้ถือว่าเป็นภารกิจของพนักงานทุกคน บริษัทได้จัดให้มีการตรวจสอบ และปรับปรุงอุปกรณ์
อาคารสถานที่ สภาพแวดล้อมต่างๆ ตลอดจนการเตรียมความพร้อมในการป้องกันอัคคีภัย

  รายงานของคณะกรรมการตรวจสอบ

เรียน ท่านผู้ถือหุ้น

ที่ประชุมคณะกรรมการบริษัทครั้งที่ 176 (5/2555) เมื่อวันที่ 27 มิถุนายน 2555 ได้มีมติแต่งตั้ง
นายขจรศักดิ์ วันรัตน์เศรษฐ นายอมร อัศวานันท์ นายวิชิต ตันติอนุนานนท์ และนางฉัตรทอง
ทิพยกะลิน เป็นคณะกรรมการตรวจสอบ ของบริษัทในปี 2555 อีกวาระหนึ่ง
โดยมีวาระการดำรงตำแหน่ง 1 ปี นับตั้งแต่วันที่ 27 มิถุนายน 2555 เป็นต้นไป ซึ่งกรรมการทั้ง 4
ท่าน มีคุณสมบัติเหมาะสม ตามที่ตลาดหลักทรัพย์แห่งประเทศไทยกำหนด โดยมีเลขานุการบริษัท
ทำหน้าที่เป็นเลขานุการคณะกรรมการตรวจสอบ
กรรมการตรวจสอบปฏิบัติหน้าที่ตามที่ได้รับมอบหมายจากคณะกรรมการบริษัทและรายงานผลการประชุมต่อที่ประชุมคณะกรรมการบริษัทเป็นวาระประจำ

ในรอบปี 2555 คณะกรรมการตรวจสอบมีการประชุมร่วมกันรวม 4 ครั้ง โดย

1.  นายขจรศักดิ์ วันรัตน์เศรษฐ เข้าร่วมประชุม 4/4 ครั้ง

2.  นายอมร อัศวานันท์ เข้าร่วมประชุม 3/4 ครั้ง

3.  นายวิชิต ตันติอนุนานนท์ เข้าร่วมประชุม 3/4 ครั้ง

4.  นางฉัตรทอง ทิพยกะลิน เข้าร่วมประชุม 4/4 ครั้ง

มีฝ่ายบริหารและผู้สอบบัญชีเข้าร่วมประชุมตามวาระอันควร สาระสำคัญของการปฏิบัติงานในรอบปี
2555 สรุปได้ดังนี้

1.
ดูแลรายงานทางการเงินของบริษัทให้มีการปฏิบัติตามมาตรฐานการบัญชีที่รับรองทั่วไปและมีการเปิดเผยข้อมูลอย่างเพียงพอ
ได้รับทราบรายงานและพิจารณาข้อชี้แจงจากฝ่ายบริหาร
สอบทานงบการเงินรายไตรมาสและงบการเงินประจำปีก่อนนำเสนอคณะกรรมการบริษัทอนุมัติ
เพื่อนำส่งตลาดหลักทรัพย์แห่งประเทศไทย

2. ดูแลให้บริษัทมีระบบการควบคุมภายในที่เหมาะสมและมีประสิทธิภาพ
โดยพิจารณาจากรายงานของฝ่ายตรวจสอบภายใน รายงานของผู้สอบบัญชี
สอบทานผลการตรวจสอบและติดตามการแก้ไขข้อบกพร่องของระบบการควบคุมภายในโดยฝ่ายบริหาร
ตลอดจนการพัฒนางานด้านการตรวจสอบให้มีประสิทธิภาพมากขึ้น ทั้งนี้ ฝ่ายตรวจสอบภายใน
รายงานผลตรงต่อคณะกรรมการตรวจสอบ พิจารณาอนุมัติแผนการตรวจสอบประจำปี 2555
และได้ดำเนินการปรับปรุงระบบการควบคุมภายใน ในส่วนที่เป็นจุดอ่อนที่มีสาระสำคัญอย่างต่อเนื่อง

3. ดูแลให้บริษัทมีการประเมินความเสี่ยงในด้านต่าง ๆ ครอบคลุมทั้งองค์กร
เพื่อประโยชน์ในการบริหารความเสี่ยงของบริษัททางด้านการลงทุนในธุรกิจใหม่ การดำเนินธุรกิจ
การบริหารจัดการและด้านการเงิน

4. สอบทานรายการที่เกี่ยวโยงกันของบริษัท
ให้เป็นไปตามข้อกำหนดของตลาดหลักทรัพย์แห่งประเทศไทย และกฏหมายอื่นที่เกี่ยวข้อง
รวมทั้งพิจารณาความมีเหตุผลของรายการที่เกี่ยวโยงกัน
มีความเห็นว่าบริษัทได้ดำเนินการอย่างถูกต้องสมเหตุสมผล

5.
ทบทวนกฎบัตรคณะกรรมการตรวจสอบเพื่อให้มั่นใจว่าได้มีการปฏิบัติงานครบถ้วนตามที่ได้รับมอบหมายและหน้าที่ความรับผิดชอบ
สอดคล้องกับแนวทางปฏิบัติที่ดีของตลาดหลักทรัพย์แห่งประเทศไทย และเหมาะสมกับธุรกิจของบริษัท

6. พิจารณาและเสนอต่อคณะกรรมการบริษัทเพื่อนำเสนอต่อที่ประชุมผู้ถือหุ้นในการแต่งตั้ง นายวิชัย
รุจิตานนท์ ผู้สอบบัญชีรับอนุญาตเลขที่ 4054 และ/หรือ นายประวิทย์ วิวรรธนานุตร์
ผู้สอบบัญชีรับอนุญาตเลขที่ 4917 และ/หรือ นายบรรจง พิชญประสาธน์ ผู้สอบบัญชีรับอนุญาตเลขที่
7147 แห่งบริษัท เอเอ็นเอส ออดิท จำกัด เป็นผู้สอบบัญชีของบริษัทในปี 2555 ต่อไปอีกวาระหนึ่ง

ในนามคณะกรรมการตรวจสอบ

[]

(นายขจรศักดิ์ วันรัตน์เศรษฐ)

ประธานคณะกรรมการตรวจสอบ

วันที่ 27 กุมภาพันธ์ 2556

เรียน คณะกรรมการตรวจสอบ

  ของบริษัท ฟาร์อีสท์ ดีดีบี จำกัด (มหาชน) และบริษัทย่อย

เรื่อง ขอเสนอข้อสังเกตจากการตรวจสอบงบการเงินปี 2555

ตามที่ บริษัท เอเอ็นเอส ออดิท จำกัด (“สำนักงานฯ”) ได้ตรวจสอบงบการเงินของ บริษัท
ฟาร์อีสท์ ดีดีบี จำกัด (มหาชน) และบริษัทย่อย (“บริษัทฯ”) สำหรับปีสิ้นสุดวันที่ 31 ธันวาคม
2555 ตามมาตรฐานการสอบบัญชีที่รับรองทั่วไปนั้น

สำนักงานฯได้ศึกษาและประเมินประสิทธิภาพการควบคุมภายในด้านบัญชีของบริษัทตามที่สำนักงานฯเห็นว่าจำเป็น
เพื่อประโยชน์ในการกำหนดขอบเขตการปฏิบัติงานสอบบัญชีให้รัดกุมและเหมาะสม สำนักงานฯ
ไม่พบข้อบกพร่องที่เป็นสาระสำคัญที่จะมีผลกระทบอย่างเป็นสาระสำคัญในการแสดงความเห็นต่องบการเงินดังกล่าวข้างต้น

อนึ่ง ทางสำนักงานฯ ขอเรียนว่า การตรวจสอบบัญชีไม่ได้รวมการตรวจสอบทุกรายการ
หากแต่ใช้วิธีการทดสอบรายการเท่านั้น นอกจากนี้
การศึกษาและการประเมินประสิทธิภาพระบบการควบคุมภายในด้านบัญชีมีวัตถุประสงค์โดยเฉพาะดังที่กล่าวในข้างต้น
ดังนั้นจึงไม่ครอบคลุมการประเมินระบบการควบคุมภายในทั้งหมดของบริษัทฯ

จึงเรียนมาเพื่อโปรดทราบ

ขอแสดงความนับถือ

[]

(นายวิชัย รุจิตานนท์)

บริษัท เอเอ็นเอส ออดิท จำกัด